Nyssen mobiilikertalipuista tuli hitti – Lippuja myyty yli 10 000: "Juuri ensimmäistä kertaa ostin"

Mobiilikertalippu on saanut bussimatkustajilta innostuneen vastaanoton.

Viivi Viljanen vilautti ostamaansa mobiilikertalippua keskustorilla. Sovellusta hän piti helppokäyttöisenä. Joonas Alanne

Joonas Alanne

Tampereella asuva Viivi Viljanen avaa puhelimensa ja näyttää ostamaansa mobiilikertalippua.

– Juuri ensimmäistä kertaa ostin, hän sanoo.

Viljanen muutti vastikään Tampereelle ja kertoo aluksi hiukan äimistelleensä sitä, ettei kaupungin joukkoliikenteeseen ole saatavilla mobiililippuja. Hän on kotoisin Jyväskylästä, jossa systeemi on ollut olemassa pidempään.

Viljanen pitää Nysse-sovellusta helppokäyttöisenä ja selkeänä.

– Sovelluksen lataaminen ja lipun ostaminen oli helppoa. Uskon, että myös lipun käyttäminen onnistuu, hän sanoo.

Tampereen seudun joukkoliikenteen eli Nyssen asiakaspalvelupäällikkö Tanja Lehtonen huomauttaa, ettei helmikuun alussa voimaan tullut uudistus ole haastatteluhetkellä ollut käytössä vielä edes täyttä kuukautta joten sen vaikutusta on vaikea arvioida.

Siitä huolimatta tulokset todistavat mobiilikertalipun olleen kaivattu uudistus.

– Lippuja on myyty yli 10 000 ja sovelluksia ladattu reilu 12 000. Eli moni on sen ladannut valmiiksi. Lipun maksutavaksi täytyy asettaa kortti ja se on hyvä tehdä ennakkoon, hän sanoo.

Käteismaksajien määrässä sovelluksen käyttöönotto ei ole vielä näkynyt, mutta pitkällä aikavälillä sillä uskotaan olevan vaikutusta.

– Kertalipun käteisostajat ovat olleet yksi ryhmä, jonka odotamme siirtyvän sovelluksen käyttäjiksi. Odotamme myös saavamme tämän avulla mahdollisia uusia käyttäjiä, mutta nyt on vielä kovin aikaista sanoa. Odotamme että se löytää oman paikkansa.

Lehtonen huomauttaa, että sovelluksen rooli tulee vielä myöhemmissä vaiheissa muuttumaan, kun siihen tuodaan mobiilikertalipun oheen muita tuotteita.

Myöhemmissä vaiheissa siihen on tarkoitus lisätä uusia ominaisuuksia, kuten vuorokausilipun ostomahdollisuus. Maksutapoihin maksukorttien rinnalle aiotaan lisätä mobiilimaksu, jolloin ostetut liput laskutetaan puhelinmaksun yhteydessä.

– Palaute on ollut innostunutta, enemmänkin sellaista ”viimeinkin” -palautetta, koska tähän on ilmeisesti totuttu tuolla Helsingin seudulla, jossa vastaava sovellus on ollut käytössä jo pitkään. Asiakkailla on ollut paljon kehittämisehdotuksia ja kysymyksiä tulevista ominaisuuksista.

Mobiilikertalippu Aikuisen kahden vyöhykkeen mobiilikertalipun hinta on kolme euroa. Mobiililippu ostetaan Nysse Mobiili -sovelluksella, jonka voi ladata ilmaiseksi Android puhelimelle Googlen Play-kaupasta ja iPhoneen App Store –sovelluskaupasta. Lippu näytetään linja-autossa uuden mallisen matkakortinlukijan alaosassa olevaan QR-koodin lukijaan. Jos autossa ei vielä ole uuden mallista lukijaa, kuljettaja tarkistaa lipun.